Kouluhallituksen kiertokirje opettajien pukeutumisesta
O. N:o 759.

K. N:o 573.

Helsingissä, elokuun 30 päivänä 1933.

  K i e r t o k i r j e   valtion oppikoulujen rehtoreille, seminaarien ja aistivialliskoulujen johtajille sekä maalaiskansakoulujen tarkastajille.

Täten lähetetään Teille tiedoksi ja noudatettavaksi alla oleva jäljennös otteesta Valtioneuvoston pöytäkirjasta, joka on laadittu Sisäasiainministeriön esittelyssä 22 päivänä elokuuta 1933.

Kouluhallituksen puolesta

V.t. ylijohtaja A. J. TARJANNE.

Kouluneuvos Ragnar Hemmer.

Jäljennös.

O t e   valtioneuvoston pöytäkirjasta, joka laadittiin sisäasiainministeriön esittelyssä tiistaina, elokuun 22 päivänä 1933.

Esiteltiin. Esitys erään kiertokirjeen lähettämisestä.

Valtioneuvosto päätti, että pöytäkirjanotteilla oli kaikille ministeriöille ja valtioneuvoston kanslialle alaistensa viranomaisten tietoon saatettavaksi ja noudatettavaksi lähetettävä näin kuuluva kiertokirje.

"Valtioneuvoston tietoon on tullut, että eräät valtion viran tai toimen haltijat ovat julkisesti, jopa virantoimituksessakin esiintyneet sellaisissa puvuissa, joiden tarkoituksena on osoittaa kuulumista määrättyyn poliittiseen järjestöön tai puolueeseen, taikka kantaneet puvunosia tai helposti näkyviä merkkejä, joilla on mainittu tarkoitus. Tämän johdosta valtioneuvosto on, sisäasiainministeriöstä tänään tapahtuneessa esittelyssä, katsonut tarpeelliseksi huomauttaa ja asianomaisten viran tai toimenhaltijain tietoon saatettavaksi m ä ä r ä t ä, että sanotunlainen esiintyminen, ollen omiaan horjuttamaan sitä luottamusta valtiovallan edustajiin ja heidän tasapuolisuuteensa, jota heidän tehtäviensä menestyksellinen hoito välttämättömästi edellyttää, on k a t s o t t a v a   sellaiseksi valtion viran tai toimen haltijalle sopimattomaksi käyttäytymiseksi, josta hän voi joutua niiden seuramusten alaiseksi, mitkä mainitunlaisesta käyttäytymisestä lain ja asetusten mukaan johtuvat". Kuten yllä.

Vakuudeksi.

Kyllikki Tanner.

Jäljennöksen oikeaksi todistaa: Valtioneuvoston Opetusministeriössä, Helsingissä, elokuun 24 päivänä 1933.

Elsa Anttinen

</div>

Huomautus
Kiertokirjeen numero 759 on numero kouluhallituksen oppikouluosaston kiertokirjeiden sarjassa ja numero 573 numero kansanopetusosaston kiertokirjeiden sarjassa.

Lähde
Kansallisarkistossa oleva kouluhallituksen kansanopetusosaston II arkiston sidos Dc:1 kiertokirjeet 1929–1933.

Kouluhallituksen kiertokirjeet